text: भाजपा के पूर्व राष्ट्रीय अध्यक्ष एवं दिल्ली चुनाव के पार्टी प्रभारी नितिन गडकरी ने कहा, दिल्ली विधानसभा चुनावों में मुख्यमंत्री पद के उम्मीदवार के रूप में उतारने के लिए भाजपा ने किसी भी नेता का चयन अभी नहीं किया है। इस संदर्भ में संसदीय बोर्ड द्वारा ही अंतिम फैसला लिया जाएगा।Ó गडकरी का यह बयान इन कयासों के बाद आया है, जिनमें कहा गया था कि पार्टी के केंद्रीय नेतृत्व ने मुख्यमंत्री पद की दावेदारी के लिए अपनी पसंद सिर्फ पूर्व मंत्री हर्ष वर्धन तक ही सीमित रखी है। वर्धन की छवि काफी साफ सुथरी है और दिल्ली पार्टी के समर्थकों के बीच उनकी स्वीकार्यता काफी व्यापक है।